**Szabó T. Anna**

Atom

Ez a csend

*(Kerített tér. Magvető Kiadó, Bp., 2014. )*

**ATOM**

Vagy nézzük akkor ezt a hópihét:

milyen bonyolult, milyen egyszerű.

Élet nélkül is szabályos a lét,

nem fér hozzá sem bánat, sem derű.

Persze, ki tudja. Puszta fizika?

Vagy logika? Vagy ez a szeretet?

Hajolj közel: most pont rád néz az Úr,

és jókedvében hópihét nevet.

**Ez a csend**

Mit akar itt ez a csend ez a csend

kikapar a hamuból

ez a hívás mit jelent

mióta szól

Mit akar itt ez a fény ez a fény

kikapar a rom alól

sziszeg a semmi közepén

nyelvem hegyén

a lángoló bokor